รฟท.บริการรถ Shuttle Bus เส้นทางด่วนพิเศษศรีรัช เชื่อมต่อสถานีกลางกรุงเทพอภิวัฒน์ กับสถานีกรุงเทพ (หัวลำโพง) ไม่เสียค่าใช้จ่าย
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย  (รฟท.) เปิดเผยว่า เพื่ออำนวยความสะดวกในการเดินทางให้กับผู้โดยสาร จากสถานีกลางกรุงเทพอภิวัฒน์ ไปยังสถานีกรุงเทพ (หัวลำโพง) การรถไฟฯ ได้เปิดให้บริการรถ Shuttle Bus เส้นทางด่วนพิเศษศรีรัช รับ-ส่ง ประชาชนโดยไม่เสียค่าใช้จ่าย ตั้งแต่วันที่ 20 เมษายน  2566 เป็นต้นไปผู้โดยสารสามารถใช้บริการขึ้นรถ Shuttle Bus ได้ที่ป้ายรถเมล์สถานีรถไฟกรุงเทพ ( หัวลำโพง) และประตู 12 สถานีกลางกรุงเทพอภิวัฒน์ เริ่มตั้งแต่เวลา 05.00 น.- 21.00 น. เป็นประจำทุกวัน โดยในชั่วโมงเร่งด่วน เวลา 05.00 น.– 09.00 น. และเวลา 16.00 น.– 18.00 น. รถ Shuttle Bus จะออกทุกๆ 15 นาทีนอกจากนี้ ผู้โดยสารสามารถเดินทางเชื่อมต่อไปยังสถานีกลางกรุงเทพอภิวัฒน์ ด้วยระบบขนส่งสาธารณะอื่นๆ ได้ อาทิ ขบวนรถไฟชานเมืองที่ให้บริการเดินรถเข้า – ออกสถานีกรุงเทพ (หัวลำโพง) จำนวน 26 ขบวนต่อวัน ให้บริการตั้งแต่เวลา 04.15 น.– 20.17 น. หรือรถไฟฟ้าสายสีน้ำเงิน จากสถานีกลางกรุงเทพอภิวัฒน์ - สถานีกรุงเทพ (หัวลำโพง) เริ่มให้บริการตั้งแต่เวลา 06.00 น.– 24.00 น.